Melville Poësiefees - B L O O T S
Tweede Melville Poësiefees Belowe Meer As Net Woorde – Ook Die Begin van 'n Nuwe Tradisie in Jozi se Oorspronklike Koelkultuurbuurt
Die tweede Melville Poësiefees, oftewel die Melville Poetry Festival, sal vanjaar weereens hard bydra om hierdie woonbuurt se status as die oorspronklike hart van Jozi se koelkultuur te herstel.
Vanaf 12 – 14 Oktobeer sal die fees die buurt se ikoniese 7de Straat weer op horings neem met Poësie in al haar veelkleurige gedaantes onder die vaandel van Dis meer as net woorde of More than words.
Die fees volg op die suksesvolle Melville Poetry Festival Showcase wat verlede jaar as 'n proefneming van stapel gestuur is. Na gunstige kommentaar uit vele oorde is 'n vereniging onder die voorsitterskap van digter, skrywer en joernalis, Hans Pienaar gestig om 'n behoorlike fees as 'n jaarlikse instelling aan die gang te kry.
Volgens Nicky Rofail, die voorsitter van die Inwonersvereniging van Melville (IVM), word die poësiefees as 'n integrale deel van die herbouing van Melville as die "oorspronklike hart van onopgesmukte volkskultuur" in Johannesburg beskou.
"Melville is een van die stad se oudste voorstede met 'n ongelooflike ryk tradisie en geskiedenis. Dit is ook een van die woonbuurtes met die grootste konsentrasie van professionele woordwerkers - skrywers, joernaliste, digters, bemarkers – asook allerlei ander skeppende beroepe soos visuele en uitvoerende kunstenaars, akteurs en mense in die filmbedryf.
'n Poësiefees in Melville was eintlik 'n voor die hand liggende idee. Ons het bloot maar net 'n amptelike vertoonvenster vir ons inwoners geskep om hulself uit te leef," sê Rofail.
Weens die lekker hupstoot wat die fees in die vorm van 'n stewige borgskap deur die Dagbreektrust, Business Arts SA (Basa) en andere ontvang het, kon vanjaar se program uitgebou word om allerlei oorvleuelinge tussen verskillende skeppende genres en poësie te betrek, sê Pienaar.
Kunstenaars wat soos Willem Boshoff, Hennie Meyer, Strijdom van der Merwe, Danie Marais, Diek Grobler en Engela van der Hoven sal die digterlikee idee in verskillende maniere uitbeeld.
Strijdom van der Merwe stal geraamde fotos van sy werke saam met Carina van der Walt, wat tans in Amsterdam bly, asook dié wat hy saam met Phillipa Yaa de Villiers gedoen het, uit. Willem Boshoff, self ook 'n woordmeester soos min, beplan 'n installasie wat op sy beurt vir George Bush oor Irak sal aanvat.
Onder die vaandel van Winkel van Wanklanke, sal Hennie Meyer gedigte in 'n ander gedaante, oftewel wat hy "konkrete poësie" noem, die lig laat sien.
'n Wye verskeidenheid van musiek met poësie as inslag sal 'n belangrike gedeelte van die program uitmaak.
Klassieke Lieder-toonsettings van gedigte deur Hennie Aucamp (Ghoera) en Johan Myburgh (Kamermusiek) word deur die mezzo sopraan, Linette van der Merwe, onder begeleiding van die pianis, Marten van Wyk, opgevoer.
Vir dié wat meer loslittig wil verkeer, sal ikoniese groep, Buckfever Underground hul gesamentelike konsert met Ronel Nel en haar musikaal-digterlike trawante van Oopmond, gebruik om hul eerste nuwe album in agt jaar, Verkeerdevlei, in Johannesburg bekend te stel.
Oopmond is basies 'n boere-weergawe van slam poetry en het sy eerste verskyning in 2009 by Aardklop ten aanskoue van 500 mense wat hul oë nie kon glo nie, gemaak, verduidelik Nel.
"Dis 'n woord en klank "happening" soos min. Die bestandele is eenvoudig: ses digters, vier musiekmakers, 'n seremoniemeester wat liefs so mal soos 'n haas moet wees, 'n baie, baie, sexy skeidsregter en dan, allerbelangrik, 'n gehoor met gees wat vir niks skrik nie.
Elke digter kry dan tien minute om 'n splinternuwe, impromptu gedig te skryf na aanleiding van 'n unieke tema wat deur die gehoor aan hulle verskaf word. Een van die musiekmakers word vervolgens ingespan om binne twintig minute die gedigte te toonset terwyl die ander muso en die digters die gehoor met nog slim sê-goed en rock en roll in die tussentyd vermaak.
Die eindresultaat is ses nuwe gedigte en twee of drie nuwe toonsettings wat alles reg voor die verstommde gehoor se oë en ore saamgeflans word. Dit is pret, besielend en beslis nie net 'n bietjie stout nie, sê Nel.
Digters van oor die land trek in Melville saam om hul werk te kom voorlees. Dit sal onder meerr vir Kobus Moolman, Michelle McGrane, Khulile Nxumalo, Kelwyn Sole, Mxolosi Nyezwa, Allan Kolski Horwitz, Gary Cummiskey, Tumelo Khoza, Arja Salafranca, David Chislett, Afurakan, Alan Finlay, Hans Pienaar, Vonani Bila, Robert Berold, Mindy Sandford, Bernat Kruger, Mphutlane wa Bofelo, Richard Fox, Phillipa de Villiers en Myesha Jenkins insluit.
Die deelnemende digters wat meerendeels in Afrikaanse werk, is Loftus Marais, Rosa Keet, Rene Bohnen, Andries Bezuidenhout, Toast Coetzer, Danie Marais, Johan Myburg, Ian Raper, Louise Boshoff, Christo van Staden, Charl-Pierre Naude, Corne Coetzee, Jo Prins, Ronel Nel, De Waal Venter en Alfred Schaffer.
'n Glanspunt op die program is Houjoubek: Henning Pieterse se vertalings van die Franse digter, Michel Houellebeq, wat deur hom voorgelees en ook bespreek sal word.
"Ek hou van die vaandel van "Houjoubek". Dit pas goed in by sekere uitsprake van Houellebecq jeens kritiek wat hy moes verduur oor sogenaamde rassisme en Islamofobies" sê Pieterse wat ook glo dat Afrikaanse digters baie oor vormbeheer en verrassende beelde by Houellebecq kan leer.
Verskeie nuwe werke, onder meer, Pienaar se nuwe roman, Chaos, of Op Soek Na Superman en Loftus Marais se jongste digbundel Kry My by Die Gewone Plek Aguur, asook Allan Kolski Horwitz van Batsotsho Poets se Two Birds at my Window en Shadows deur Novuyo Tshuma sal bekend gestel word.
En vir feesgangers wat verkies om polities en intellektueel met poësie om te gaan, het Pienaar en sy span 'n fynproewersmaaltyd van besprekings oor eietydse sosio-kulturele vraagstukke soos min voorberei.
'n Uitgelese groep denkleiers bestaande uit Gerrit Olivier, Pieter Duvenage, Piet Croucamp en Kirby van der Merwe sal NP van Wyk Louw se alom bekend Lojale Verset-idee op 'n paneelbespreking getiteld Lojale Verset in die huidige SA aanpak. Ander besprekings sluit die volgende in: Ubuntu and poetry as meaning making met Thad Metz, Motsamai Molefe and Nkosinathi Mahlangufees asook The poet as sexual shape shifter.
En vir dié wat letterlik net by die fees wil kom uithang, sal die Hangtien Koelkamer 'n eindelose stroom van plaaslike DVDs en CDs op 'n digterlike tema aanbied.
Volgens Pienaar is die oorkoepelende oogmerk van die Melville Poësiefees die skep van 'n multikulturele en veeltalige vertoonvenster vir digters vanuit alle oorde en oortuigings.
"Oorkruising of "crossover" is die fees se werklike dryfveer. Meer as enigiets wil ons bewys dat poësie nie net in ivoortorings of akademiese gange tuis hoort nie maar dat dit in werklikheid deel van ons alledaagse wel, weë en bowenal, taalgebruik is.
Ons verbeel die Melville Poësiefees as 'n plek waar Kwaito en Boerneef met gesellige gemak met mekaar en met die feesgangers sal omgaan en bloot toeganklike vermaak sal verskaf."